Mă uit de minute în șir la femeia din Piață. Am văzut-o la Euronews, probabil imaginea surprinsă de Octav Ganea, de la Inquam Photos, a fost preluată și de alte media străine. Ea spune o poveste despre noi. Este atâta revoltă în protestul ei mut, este atâta indignare în privirea plânsă, în colțurile gurii lăsate în jos, în trupul ei zgribulit, fragil ca o lumânare...

În noaptea geroasă de marți spre miercuri, într-o țară în care propriul Guvern ne-a stins lumina ca să ne opereze mai bine la buzunare, oamenii din Piață au aprins în tăcere lumânări.

Cu adevărat, tupeul lor, al celor care au premeditat acest atentat la ideea de justiție, este paralizant. Orice om cu bun simț și cu rușine se simte dezgustat de spargerea de țară de la miezul nopții. Unii au plâns descurajați. Alții își caută - of, a câta oară? - altă țară. Câțiva, câteva mii, au ieșit azi noapte în stradă să aprindă lumina. Se încăpățânează să creadă că se mai poate trăi în țara asta în care hoții și complicii lor au ajuns democratic la putere.

„...Lașilor” scrie pe cartonul femeii. Femeia aceasta este mai demnă și mai curajoasă decât toată masa Guvernului. Trei puncte de suspensie unde fiecare își poate scrie cu propria revoltă povestea celei mai negre zile a democrației din România, după mineriada lui Ion Iliescu. Alăturați imaginea acestei femei cu cea a ministrului Iordache după ședința de Guvern. Un ministru „al Justiției” care a executat hoțește în Guvern ordonanțele lui Liviu Dragnea, la finalul ședinței în care se discuta bugetul; acest șperaclu al lui Liviu Dragnea a lucrat cu atâta fereală, că nici măcar nu a băgat proiectele pe ordinea de zi suplimentară; iar după ce au dat spargerea, toți au șters-o rapid din Guvern pe ușa din spate, cu mult înainte să ajungă primii oameni revoltați la porțile Palatului. Mă așteptam ca măcar o singură ființă din sala aceea în care s-a dat rușinosul act de amnistie a borfașilor, o singură ființă să redevină om. Să spună public și tranșant că nu se poate o asemenea sfidare la adresa cetățenilor cinstiți din România. Că ideea de dreptate și ideea de justiție nu pot fi frânte prin dictate abuzive date în interesul unui singur om. Că-l dezgustă rânjetul lui Liviu Dragnea, care a pus tot Guvernul să-și asume o porcărie doar ca să-l scape pe el de pușcărie. Că nu poate fi părtaș la o asemenea rușine. Că-și dă demisia.

În această dimineață, tac toți ascunși în subterane. Așteaptă noaptea și pe complicii lor să-i spele în prime time, să le justifice acțiunile, să convingă populația că e spre binele ei ca hoții să stea afară.

Este clar că acest Guvern nu mai reprezintă interesul public. Pe femeia din Piață - România noastră - cine o reprezintă?